E-108/2016

Mál þetta var tekið til úrskurðar um frávísunarkröfu stefnda þann 30. mars sl.

Stefnandi er E-kk-nf Á-kk-nf, Ólafsgeisla 59, Reykjavík. Stefndi er A-kk-nf G-kk-nf, Brimnesi, Dalvíkurbyggð.

Í þessum þætti málsins gerir stefndi kröfu um að því verði vísað frá dómi og málskostnað. Stefnandi krefst þess að kröfunni verði hrundið og að sér verði úrskurðaður málskostnaður í þessum þætti málsins.

I

Málið var höfðað 4. júní 2016. Stefnandi krefst þess að stefndi verði dæmdur til að greiða sér 3.000.000 króna, ásamt dráttarvöxtum samkvæmt 1. mgr. 6. gr. laga nr. 38/2001 frá 1. ágúst 2015 til greiðsludags.

Þann 1. júní 2015 seldu stefnandi og Grand ehf. stefnda fasteignirnar Brekku í Hrísey, fastanr. 215-6263, íbúð, fyrir 14.000.000 króna og Brekku í Hrísey, fastanr. 215-6264, veitingahús, fyrir 14.000.000 króna. Með í kaupunum var allt sem fylgir og fylgja ber til reksturs á veitingastað. Greiddar voru 25.000.000 króna við undirritun kaupsamnings/afhendingu. Afganginn átti að greiða 15. ágúst 2015, en hann er ógreiddur. Er málið höfðað til heimtu hans. Seljendurnir höfðuðu mál í sama skyni 9. október 2015. Féll Grand ehf. frá málsókn undir rekstri þess, en málinu var að öðru leyti vísað frá héraðsdómi, sbr. dóm Hæstaréttar í máli nr. 158/2016.

II

Stefndi byggir á því að þörf hefði verið á samaðild Grands ehf. í þessu máli, sbr. 18. gr. laga nr. 91/1991. Vísar hann til þess að eignin hafi verið boðin, kynnt og seld sem ein heild, en ekki tvær aðskildar fasteignir. Hafi sagt í söluyfirliti að ,,húsið“ væri til sölu með öllum tækjum. Þá hafi verið tilgreint að það væri 290 fermetrar á þremur hæðum. Einn kaupsamningur hafi verið gerður. Greiðsla við kaupsamning og uppgjör hafi verið í einu lagi. Hvorki hafi komið fram í uppgjöri né samningi að lokagreiðslan tilheyrði stefnanda einum.

Stefndi segir að meint réttindi seljenda til lokagreiðslunnar séu óskipt, enda byggi stefnandi ekki á því að unnt sé að skipta þeim í tvær einingar. Ef um aðskilin réttindi væri að ræða sé ljóst að hvor seljandi um sig ætti tilkall til helmingshlutar og gætu þeir þá eftir atvikum notið réttarfarshagræðis 19. gr. laga nr. 91/1991 og höfðað málið í sameiningu. Ljóst sé af málatilbúnaði stefnanda og skjölum að sú sé ekki raunin.

Þá segir stefndi að stefnandi geti ekki ákveðið einhliða að hann eigi einn tilkall til eftirstöðvanna, enda hafi stefndi haldið eftir lokagreiðslu bæði gagnvart honum og Grandi ehf., vegna ágalla sem hann telji vera á hinu selda. Því geti stefnandi ekki breytt einhliða.

III

Stefnandi byggir á því að hann eigi tilkall til allrar greiðslunnar. Hafi kaupsamningsgreiðslunni verið skipt þannig milli seljenda að Grand ehf. hafi fengið greitt að fullu. Þá sé samaðild ekki nauðsynleg þegar litið sé til þess hvaða réttindi eru sótt í þessu máli.

IV

Kaupsamningur aðila hljóðar eins og áður segir um tvær eignir, sem seldar voru fyrir 14.000.000 króna hvor. Þrátt fyrir þá skiptingu verður ekki framhjá því horft að seljendur voru tveir í sameiningu og greiðslum samkvæmt kaupsamningi var ekki skipt á milli þeirra. Lögmaður stefnanda lýsti því yfir við málflutning að fyrir lægi að stefnandi færi nú einn með öll réttindi til eftirstöðva kaupverðs samkvæmt kaupsamningi. Kvaðst hann lýsa þessu yfir fyrir hönd Grands ehf. Þrátt fyrir þetta liggur ekkert fyrir um framsal kröfu Grands ehf. á hendur stefnda og ekki hefur verið sýnt fram á að stefnda hafi verið tilkynnt um slíkt framsal. Verður stefndi ekki talinn laus undan skyldu sinni til greiðslu gagnvart Grandi ehf. þótt stefnandi segi að hann og Grand ehf. hafi skipt greiðslu við kaupsamning ójafnt sín á milli.

Af þessum sökum verður ekki á öðru byggt en að stefnandi og Grand ehf. eigi óskipt réttindi gagnvart stefnda. Stefnandi höfðar málið til heimtu hagsmuna beggja, en Grand ehf. á ekki aðild að því. Vegna þessa er skylt samkvæmt 2. mgr. 18. gr. laga nr. 91/1991 að vísa því frá dómi. Málskostnaður ákveðst 250.000 krónur.

Gætt var ákvæðis 1. mgr. 115. gr. laga nr. 91/1991.

E-kk-nf S-kk-nf héraðsdómari kveður upp úrskurðinn.

ÚRSKURÐARORÐ:

Máli þessu er vísað frá dómi.

Stefnandi, E-kk-nf Á-kk-nf, greiði stefnda, A-kk-þgf G-kk-þgf, 250.000 krónur í málskostnað.